Zagreb, 30. siječnja 2025.

**OBJAVA ZA MEDIJE**

**JAVNE INVESTICIJE U HRVATSKOJ I EUROPSKOJ UNIJI**

*U* [*novome broju Osvrta Instituta za javne financije*](https://urn.nsk.hr/urn:nbn:hr:242:714006)***Matea Cvjetković*** *analizira izvješće Europske komisije o upravljanju javnim investicijama u državama članicama Europske unije. Javne investicije u Uniji su tijekom posljednjeg desetljeća uglavnom stabilne, s prosječnim udjelom od oko 3 – 3,5% BDP-a, uz tek manje oscilacije. Hrvatska, pak, s udjelom – koji se uglavnom zbog korištenja europskih sredstava – s 3,8% u 2010. povećao na 5,7% u 2024., premašuje taj prosjek. Izvješće Komisije ističe kako uza sve veće potrebe za javnim investicijama, raste i važnost njihovog strateškog planiranja. Ovakav pristup od posebne je važnosti za Hrvatsku kako bi se osigurao dugoročni kontinuitet javnih investicija i omogućila pravodobna priprema za potencijalno smanjenje europskih sredstava u budućnosti.*

Javne investicije su ključni instrument za poticanje gospodarskoga rasta, društvenoga razvoja i stvaranje javnih dobara, s važnom ulogom u zadovoljavanju općih potreba poput obrazovanja, zdravstva i prometne povezanosti. Njihovo redovito praćenje može doprinijeti učinkovitom i djelotvornom sustavu upravljanja javnim projektima. Europska komisija u izvješću „The Planning of Public Investments in EU Member States: Long-Term Strategy, Selection and Budgeting Issues“ predstavlja izazove planiranja investicijskih projekata u   
EU-u. Analiza se temelji na podatcima anketnog upitnika provedenoga u državama članicama u 2022. – uključujući i Hrvatsku – uz primjere iz prakse, te intervjue i razmjenu iskustava sa stručnjacima za upravljanje javnim investicijama. Rezultati pokazuju da se nacionalni pristupi upravljanju javnim investicijama razlikuju i ovise o čimbenicima poput institucionalne povijesti ili strukture vlasti. No, neovisno o razlikama, sve članice EU-a planiraju javne investicije na strateškoj razini, iako s različitim sektorskim obuhvatom.

Hrvatska također planira javne investicije na strateškoj razini te je u Saboru 2021. usvojila „Nacionalnu razvojnu strategiju do 2030. godine“ u kojoj su postavljena četiri razvojna smjera i 13 strateških ciljeva koji se prate kroz unaprijed zadane pokazatelje. Razvojni smjerovi i strateški ciljevi usmjereni su na optimalno iskorištavanje potencijala, uklanjanje gospodarskih i društvenih posljedica globalne krize te ubrzanje oporavka zemlje. U „Prvom godišnjem izvještaju o provedbi strategije za 2021.“, kao i u „Drugom godišnjem izvještaju o provedbi strategije za 2022.“ naglašava se uspješna prilagodba uvjetima pandemije koronavirusa, snažan oporavak gospodarskih aktivnosti i rast BDP-a te pozitivni trendovi u industrijskoj proizvodnji, turizmu, građevini i trgovini. Odgovorno vođenje fiskalne politike, uz učinkovito korištenje sredstava iz fondova EU-a te kontinuirane reforme u javnom sektoru značajno su pridonijele jačanju konkurentnosti nacionalnog gospodarstva.

Udio javnih investicija u Hrvatskoj u posljednjih petnaestak godina bio je iznad prosjeka EU-a, koji iznosi oko 3 – 3,5% BDP-a. Ovaj rast uglavnom je rezultat dostupnosti sredstava iz pretpristupnog programa IPA-e, a nakon ulaska Hrvatske u EU, i korištenja instrumenata Kohezijske politike. U okviru aktualnog „Višegodišnjeg financijskog okvira 2021. – 2027.“ Hrvatskoj je iz proračuna EU-a na raspolaganju više od 25 mlrd. eura, što se odražava i na javne investicije. Tako je njihov udio u 2021. i 2022. premašio 4% BDP-a, dok je 2023. i 2024. dosegao razinu iznad 5,5%. Predviđa se da će do 2025. javne investicije dodatno rasti, dosežući gotovo 5,9% BDP-a.

Tako značajne javne investicije ukazuju na potrebu daljnjeg jačanja teorijskog i praktičnog modela njihovim upravljanjem kako bi se osigurala maksimalna učinkovitost i dugoročna održivost, posebice nakon završetka aktualnog financijskog okvira 2021. – 2027. kada bi se Hrvatska mogla suočiti sa smanjenom dostupnosti europskih sredstava. Iako ovakav scenarij nije najpoželjniji za Hrvatsku, koja i dalje gospodarski zaostaje za razvijenijim članicama, kvalitetno strateško planiranje i odgovorno upravljanje javnim investicijama mogli bi potaknuti veća domaća ulaganja u dugoročne razvojne prioritete te smanjiti visoku razinu ovisnosti o izvorima EU-a. Za to je potrebno stvoriti povoljno poslovno okruženje, ubrzati klimatsku i digitalnu tranziciju, prilagoditi razvojne strategije specifičnim regionalnim potrebama, poboljšati koordinaciju unutar i između svih razina vlasti, te ojačati administrativne kapacitete na lokalnoj razini. Iskustva stečena korištenjem dosadašnjih europskih sredstava mogu se iskoristiti za buduća planiranja javnih investicija s ciljem izgradnje jedinstvenog nacionalnog sustava upravljanja javnim investicijama koji ne bi bio toliko ovisan o fondovima Unije.

„Strateškim planiranjem, uz praćenje provedbe i učinka, javne investicije mogu omogućiti snažan razvoj gospodarstva i doprinijeti stvaranju dugoročne društvene vrijednosti, i na lokalnoj i regionalnoj, i na nacionalnoj razini“, zaključuje autorica.



[Poveznica na Facebook stranicu IJF-a](https://www.facebook.com/ijfzg/) [Poveznica na LinkedIn stranicu IJF-a](https://hr.linkedin.com/company/ijf) [Poveznica na Twitter profil IJF-a](https://twitter.com/ipfzagreb)

[www.ijf.hr](http://www.ijf.hr) [ured@ijf.hr](mailto:ured@ijf.hr) 01/4886-444

\*\*\*

**Institut za javne financije** javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis [*Public Sector Economics*](http://www.pse-journal.hr/en/home/) objavljuje povremeni glasnik [Newsletter](https://www.ijf.hr/hr/publikacije/casopisi/newsletter/) i [Osvrte Instituta za javne financije](https://www.ijf.hr/hr/publikacije/casopisi/osvrti-instituta-za-javne-financije/) koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.